TKN เติบโตรวดเร็ว-แข็งแกร่ง แนะซื้อราคาเป้าหมาย 32 บาท
TKN เติบโตรวดเร็ว-แข็งแกร่ง แนะซื้อราคาเป้าหมาย 32 บ.
29 มี.ค. 2560

บล.ดีบีเอส วิคเคอร์ส (ประเทศไทย) ระบุในบทวิเคราะห์วันนี้ (29 มี.ค.) ว่าโรงงานใหม่ของบริษัท เถ้าแก่น้อย ฟู๊ดแอนด์มาร์เก็ตติ้ง จำกัด (มหาชน) หรือ TKN จะเริ่มผลิตตั้งแต่ มี.ค.60 บริษัทเริ่มการผลิตในโรงงานใหม่ จ.อยุธยา ที่มีกำลังการผลิตเพิ่ม 6,000 ตัน/ปีแล้วตั้งแต่ 9 มี.ค.2560 ซึ่งการผลิตของโรงงานนี้จะแบ่งเป็น 3 เฟส เฟสละ 2,000 ตัน ซึ่งเฟสที่ 1 และ 2 จะเริ่มในปลาย ไตรมาส1/60 และเฟส 2 จะเริ่มไตรมาส3/60 ส่วนเฟส 3 ขึ้นกับอุปสงค์ว่าจะเข้ามามากน้อยแค่ไหน ทั้งนี้โรงงานใหม่นี้จะใช้เครื่องจักรมกาขึ้น เพื่อเพิ่มประสิทธิภาพและลดต้นทุนแรงงาน ตลาดหลัก คือ การส่งออกไปจีน
การได้สิทธิประโยชน์ทางภาษี BOI ของโรงงานใหม่ ทำให้อัตราภาษีจ่ายจะลดลง เราประมาณการว่าอัตราภาษีปี 60 จะลดลงเป็น 14% จาก 20% ในปี 59 และเป็น 7% ในปี 61
คาดการณ์กำไรสุทธิปี 60-62 เติบโตเฉลี่ย 38% ต่อปี ทาง DBSV ประมาณการว่ากำไรสุทธิของ TKN จะขยายตัวได้ 45%, 36% และ 34% ในปี 60-62 โดยเป็นผลจากอุปสงค์ที่เติบโตดี และบริษัทมีการขยายกำลังการผลิตมารองรับ รวมทั้งอัตรากำไรขั้นต้นที่สูงขึ้น จากการเพิ่มประสิทธิภาพโรงงาน &amp; การมี Economy of scale
แนะนำซื้อ ให้ราคาพื้นฐาน 32 บาท โดยอิงกับ P/E ปี 60 ที่ 38 เท่า (ณ ราคาปัจจุบัน 26.25 บาท ซื้อขายที่ P/E ปี 60 เท่ากับ 32 เท่า ซึ่งจะลดลงเป็น 23 เท่าในปี 61 และเป็น 17.5 เท่าในปี 62 หากกำไรสุทธิเติบโตได้อย่างที่เราคาดการณ์ไว้) ความเสี่ยงหลัก คือ วัตถุดิบสาหร่ายตึงตัว ความผันผวนของราคาวัตถุดิบ การแข่งขันที่สูงขึ้น การพึ่งพิงลูกค้าน้อยลง และสภาพคล่องในการซื้อขายหุ้นที่ไม่สูงมาก